钦定古今图书集成/明伦汇编/官常典/第691卷 > 秦长卿
## 钦定古今图书集成/明伦汇编/官常典/第691卷 > 秦长卿

按《元史》本传：长卿，洛阳人也。姿貌魁伟，性俶傥有大
志。世祖在京兆，潜藩已闻其名，既即位，务收揽时才，
以布衣征至京师。长卿尚风节，好论事，与刘宣同在
宿卫，以气岸相高。是时尚书省立，阿合马专政，长卿
上书曰：“臣愚赣能识阿合马。其为政，擅生杀人，人畏
惮之，固莫敢言，然怨毒亦已甚矣。”观其禁绝异议，杜
“塞忠言，其情似秦赵高，私蓄逾公家赀，觊觎非望，其
事似汉董卓，《春秋》人臣无将请，及其未发，诛之为便。”
事下中书，阿合马为人便佞，善伺人主意，又其赀足
以动人，中贵人力为救解，事遂寝。然由是大恨长卿，
除兴和、宣德同知铁冶事，竟诬以折阅课额数万缗，
逮长卿下吏，籍其家产偿官，又使狱吏杀之，狱吏濡
纸塞其口鼻，即死。未几，王著聚徒杀阿合马，帝后悟，
亦追罪之，断棺戮尸，并诛其子，而长卿冤终不白。长
卿从子山甫，为建康府判官，闻长卿冤状，即日弃官，
累荐不起以卒。山甫子从龙，仕至南台治书侍御史；
从德，江浙行省参知政事。